
Moartea cu tine a fost frumoasă 


Am fost împreună 

când cerul se risipea în bucăţi, 
dar nu ai simțit nicio spaimă 

în mijlocul tuturor dezastrelor. 
Ți-am spus să ieşim din acel loc, 
nu am mai avut nicio scăpare 

şi ai decis să mergem îmbrățișați, 
apoi stelele au început să cadă din cer, 
să distrugă totul. 

O minge uriașă de foc 

a căzut peste noi; 

nicio durere, nicio teamă, 

doar o îmbrățişare - 

moartea cu tine a fost frumoasă 


Am fost acolo când Dumnezeu a creat lumea 


Părea să-mi vorbească 

de undeva dinăuntrul meu, 

îmi rostea gândul - 

şi a zis "să fie lumină!", 

când păsări se așezau 

pe marginea ochilor mei. 
Liniştea devenea simfonică. 
Apoi ape au început să se mişte 
cu graţia unei balerine, 

într-un dans abstract. 


Am plecat de acolo 

să-l las pe Dumnezeu 

să construiască mai departe 
paradisul. 


Singura mea libertate 


Purta un vechi costum femeiesc 
cu inserții de dantelă pe umeri, 

o rochie neagră strânsă pe trup, 
care îi scotea puternic în evidență 
tocmai ce încerca să ascundă, 


Mai grav şi mai adânc 
decât gândurile mele 
îmi sunau în minte 
ecourile paşilor cu care 
îşi mişca picioarele 

în camera alăturată. 


Singura mea libertate 
a fost să mă las 
stăpânit de frumuseţea ei 


Am șters pagini din memorie așa cum deschid 
fereastra să respir 


Mi-am băgat amintirile, 

păstrate de prea mult timp, 

în saci de plastic şi cutii de carton 

pe care au venit să le ridice din faţa casei. 
Jurnale vechi, pe care mai bine nu le-aş fi scris, 
scrisori de dragoste, 

primii mei dinți de lapte căzuţi, 

lenjeria din bumbac, creaţia bunicii 

care a murit cu numele libertăţii între dinți 
şi de la care am înţeles primul 

că pacea este atunci când te doare. 


De la ea știu că nimic nu ne este dat, 
totul este împrumutat pentru un timp 
inclusiv viața. 


Femeia aceea 


Era o voce uşoară precum glasul unui cerşetor 
cântecul cursese mai apoi de-a lungul gâtului meu 
pentru a năvăli puternic ca o revărsare de ape 

în cap unde s-a învârtejit îndelung înainte să adorm 
ochii îmi erau sub asediul acelei femei 

care cu privirea ei poate sfărâma armele zeilor desfrânați 
şi care îmi amintea de bunica mea 

ce a murit cu numele libertăţii între dinți 

a învins holera şi cancerul 

dar au răpus-o gloanţele 

de atunci scriu pe sicriul defunctei 

până într-o zi când i se vor deschid pleoapele 


auzeam urcând cântecul în trupul acelei femei 

umflându-i sânii şi străbătându-i mâinile 

şi picioarele şi coastele în ondulaţii fantastice 

în ochii ei se deschideau irisurile ca nişte eclipse 

iar cântecul acela a reuşit să mă pătrundă şi pe mine 
făcând să-mi curgă prin vene un sânge asemănător cu lava 


O zi în Irak 


În orice minut putea fi posibil 
să devin cenușă. 

În acest loc 

ura este un cancer 

care creşte în fiecare zi. 

Cu cât înaintam, corpul meu 
dezintegrându-se 

părea opera unei întregi armate. 


În mijlocul războiului 


În mijlocul războiului 

a strigat un părinte, 

cum plânge ploaia 

în timpul iernii. 

Din ochi țţâşneau izvoare. 
Privirea i s-a pierdut 

ca o navă pe mare, 

timp ce o armată 

de rebeli frustrați 

îi mărşăluiau prin vene. 
Sub unghii avea clopote 
care dansau 

într-un ritm cu bocitoarele 


Experienţe care nu sunt caracteristice vârstei mele 


Mă identific cu experienţe 

care nu sunt caracteristice vârstei mele. 
Am vizitat locuri unde lumea se umilește, 
închisori şi centre de tortură, 

lagărul de la Auschwitz, 

unde am intrat ca într-un sicriu. 

Un grup de plante a dat 

să respire în oasele mele 

când călăul începuse, 

ca un vânător orb, 

să tragă în toate direcțiile. 

Mi-a trebuit puţin să înțeleg 

că există oameni 

care trăiesc atât de mult timp, 

dar sunt lipsiţi viață. 


Pereţii au scos un oftat de uşurare 

în clipa în care am ieşit 

pentru totdeauna de acolo 

şi am lăsat în urmă nisipul peste care 
timpul se târăşte obosit. 


10 


Haiku 


Porumbeii zboară 
deasupra noastră - 
să fie pace 

Orașul rămase încoronat până la ziuă în doliu 


În timp ce desenam 

forma unui bun rămas- 
copacii care se înălțau 

din spatele gardurilor 

au reliefat umbre dantelate, 
întunecate şi împietrite. 


Mi-am predat osemintele îmbătrânite, 
alții trufaşele armuri ale sufletului, 


Dintr-o dată 

nişte guri strâmbe strigau 
nume de mame, de taţi, 
neveste şi copil. 


Oraşul rămase încoronat 
până la ziuă în doliu 

Pasărea ce aduce laude lumii 


În timp ce ea 

se uita spre cer 

într-o transă de clopote 
auzeam pasărea 

ce aduce laude lumii 
cu trilurile sale 

Poezia ca formă de prostituție 


Poezia este o altă formă de prostituție, 
când sentimentală, când pudică, 

ştie cum să transmită gândurile în cuvinte, 
dăruie sensibilitate, vinde iluzii, 

uneori, din imprudenţă, abuzează 

pentru a obține un oarecare interes, 

în cele mai multe cazuri interesul 

constă în adulare, satisfacția poetului 

Învățătorul 


Sunetul clopotului 
anunţa sosirea călăului - 

îmi amintesc cu faţa la tablă 

acel glas venit parcă din alt veac; 

N-ai voie, trebuie să... 

Îi plăcea adesea să spună că imposibil 
nu este posibil să fie ignorat. 
Trebuia să tac, să învăţ, 

şi mai ales să am răbdare 
Când nu ştiam 
deasupra noastră părea că un regat 
se destrăma şi bucăţi de ziduri 
se loveau de fruntea noastră 
Trăiam ca un prizionier 
care-şi aștepta eliberarea. 

Adolescenţă 


Etapele se succedau 
într-un ritm accentuat; 
primii bani, prima ţigară, 
primul contact sexual - 
ultimele noastre griji erau 
sida şi cancerul. 

Un om fără vise 


Un om fără vise 

este ca o mare fără navă, 

ca un val fără stâncă, 

copac fără frunze, fără rădăcini. 


Este gol, ca un templu fără Dumnezeu; 
nu are nici paşi, nici lumină, nici speranță 

La moartea poetului 


Acolo era Aius 
împărțind cuvinte, 
speranţe şi iluzii 
celor morţi. 


Aflând în cuvânt o forță 
mai adâncă decât moartea, 
poetul s-a trezit, 

înaintând spre asfințit 
îmbrățişând lumina 

Paradisuri închipuite 


Un preot înveșmântat ca un strigoi 
mi-a săpat în inimă o groapă 

ca să iau cu mine pe lumea cealaltă 
întreaga vâlvătaie a asfinţitului - 

nu înainte de a-mi da sfat 

să mă feresc de paradisuri închipuite - 
în cer şi pe pământ. 

Cine e femeia aceasta? 


Am privit-o în ochi 

şi am crezut că descopăr alte lumi. 

Are braţe, are picioare 

şi o sută de ochi deschişi ca nişte uşi. 
Cine e femeia aceasta oare? 

De ea se tem până şi strigoii, 

căci tot ce atinge se destramă. 

Cine e femeia aceasta 

care îmbrățișează focul fără să se ardă? 

Amorsă de vise 


Îi sărut mâna 

ca şi cum ar fi chipul ei. 

Sub pielea tâmplelor 

calma curgere a sângelui 
încetinit de somn. 

Mă-ncumet s-o privesc în ochi - 
această femeie 

e o amorsă de vise 

Vă vorbesc despre mama mea 


care cuprinde trecutul 
prezentul şi viitorul 
într-o singură bătaie de inimă. 


Mama mea 

care este talismanul meu 
şi-n trupul căreia stă 
toată graţia alchimiei. 


Vă vorbesc despre mama mea 


care a inventat paradisul 
pentru a-şi ascunde durerea. 

Vă vorbesc despre tatăl meu 


cel care a cunoscut 

stratul gros de zăpadă din Siberia, 
vânturile din Kabul. 

La Delhi, a văzut morţii 
scuturându-se de praf 

şi a îngenunchiat dragonul chinezesc. 


Tatăl meu 

care a privit în ochi zeitățile din Nara, 
la Delfi a stat de vorbă cu oracolul 

şi a respirat cenuşă-n Gange 


Nici tăria lui Aiax din Salamina, 
nici furia lui Agamemnon 

sau viclenia stăpânului Zeus 
nu-l pot descumpăni; 

Cu răsuflarea lui topeşte glonţul. 

M-am întors în oraşul meu ca într-o casă părăsită 


M-am întors în oraşul meu 
ca într-o casă părăsită. 
Bănuiam praful gros 

peste care s-a aşternut, 

ca un cearceaf, uitarea. 
Măgura urc cu jar în lacrimi 
şi-ascult streiul cum suspină, 
că prea trecuse timpul... 


Îmi regăsesc bucuriile 

dansând descult pe nisipul 

peste care noaptea păşeşte în zdrenţe 
şi purtând coroana unui rege detronat. 

Ce simplu e să mori 


Auzisem un zgomot 

în curtea spitalului 

ca tălăzuirea unei mări agitate: 
li-ber-ta-te! li-ber-ta-te! 

Mă întrebam dacă nu cumva visez. 
Jos dictatorul! jos tirania! pâine pentru copii! 
O revărsare 

ca un torent ieşit din matcă, 

pe trotuar mai multe numere 

din Drumul Socialismului şi Scânteia 
arse parţial, 

în Piaţa Universităţii 

se trăgea ca-n filmele cu Rambo, 

a fost poate 

cea mai lungă noapte din viaţa mea - 
tată să nu tragi în oameni 

O zi cât o viaţă 


Mă târam pe jos protejându-mă de gloanţe 
ca pe front, 

în casă stam cu lumina stinsă, 

evitam chiar să trec prin dreptul ferestrei. 
Noaptea era neagră în mine, 

Jur împrejur vijeliile de foc 

şi feeria înfricoşătoare a trasoarelor, 
dimineaţa linişte , 

din când în când mai şuierau gloanţele - 
până şi pâinea avea gust de cenuşă 

Condamnat la moarte 


Temniţa se găseşte 

pe la jumătatea străzii, 

alături de o biserică cu turn, 

din care un ceas bate ultimele ore. 
Aici lumina poartă mantie, 

îngerii sunt cenuşii. 


Călăul mi-a îngăduit 

o ultimă dorinţă - 

am vrut să fii pământ, 
pentru a trăi veşnic în tine 

XXX 


Cu mânecile suflecate 

sta cu un cot sprijinit pe birou 

şi cu capul proptit în palmă 

cu cealaltă mână răsfoia paginile unui tabloid 
abia oprindu-se pentru a citi 

părea atât de plictisit 

de parcă ar fi fost acolo de o viață 

îşi întoarse privirea către mine 

ca şi cum ar fi vrut să ne vedem 

pentru ultima dată 

de la fereastra camerei 

număra valuri şi le dădea nume 

o corabie a rămas ancorată în inima lui. 

În rănile mele își șlefuieşte ghearele coroiul 


Sunt răni ce nu se cicatrizează niciodată; 
nu cunosc altă biruință decât căderea. 
Oracolul a poruncit sorții mele 

să fiu robul imposibilului. 


Timpul trece şi trăieşte în locul meu; 
sunt memoria sub rafale de uitare. 

XXX 


Timp de două zile, după moartea ei, 
n-a pus nimic în gură, 

băuse vin de palmier de dimineaţa până seara. 
În fiecare zi se trezea 

cu ochii roșii şi fioroşi 

ca ai unui şobolan 

prins de coadă și trântit de pământ. 
Avea senzaţia că era un uriaş amețit 
care umblă cu picioarele unui țânţar. 
Din toate părţile răsuna clopotul; 
acolo, sus, 

nimeni nu se mai gândea la nimeni... 

Timpul trece prin oasele mele 


Singurătatea mea îşi vede de drum; 
nici umbra nu mă mai urmează. 
Timpul trece prin oasele mele, 

a devenit cel mai mare torționar al meu 

Cimitirul din gândurile mele 


Toamna a sosit cu întârziere 

şi acum aruncă toate frunzele pe mine, 
aproape m-au îngropat 

sub această canapea veche. 


In cimitirul din gândurile mele, 
păstrez amintirile cu tine. 

Eu sunt regele oaselor făcute ţăndări 


Inima-mi tremură 
ca frunza toamnei, orfană, 
ştiu că n-ai să mai vii. 


Când ai plecat 

nici măcar nu te-ai uitat înapoi 
ca să vezi cum mă prefac 
într-o statuie de cenuşă. 

Experienţă în zbor cu gândul 


De mic mi-a plăcut să cred 
că am puteri supraomenești, 
numai de mine ştiute, 

ŞI că atingerea mea face minuni. 
îmi imaginam lumea 

ca pe un spectacol cu păpuşi; 
pe ea o prințesă, 

cu rochia sfâşiată a sufletului, 
care în fiecare dimineață 

se machia cu lacrimi 

ca frumusețea ei 

să capete demnitatea cenușii 
şi de la care am luat povața 
că fiecare zi e ultima. 

Adio! 


Pe asfalt cădea 

plânsul portocalului 

şi tristețea făcea 

să-mi tremure genunchii - 
mâine poate fii mai rău, 

mi s-a spus, 

sau poate să nu mai fie nimic. 


Îmi place de mic 


să am ultimul cuvânt, 
chiar dacă acesta e "adio!" 

Cel care a transportat pustiul 


Când m-am născut 

timpul se oprise, așteptând un motiv 
pentru care ar mai trece- 

mama credea că sunt agent al paradisului. 


In crucea nopţii huhurezul 
doinea pe-un ram în cimitir - 


tata credea că sunt un faraon. 


Nu, eu sunt cel care a transportat pustiul. 

În acest regat 


Cine intră pe această poartă 
îşi lasă visele afară 
şi-şi păstrează doar iluzii. 


Fiecare e proiectat să facă ceva, 

femeile copii, 

bărbații ce mai rămâne. 

Toţi şi-au pierdut teama de a mai pierde. 
In acest regat 


oamenii sunt fericiți 
chiar și fără permisiune. 

Cu gura flămândă de viaţă mai aştept doar moartea 


Număr bubuiturile 

ce răsună ca o simfonie a furtunii, 
greşesc din nou socotelile - 

până s-o iau de la capăt 

mă întreb dacă războaiele 
trebuie să înceapă dimineaţa 

sau seara. 

Buza neagră a gropii scoate fum, 
pământul se rupe sub mine, 

se aruncă spre cer 

ca o paraşută ridicată de vânt - 
cu gura flămândă de viață 

mai aştept doar moartea 

Ochii tăi 


În ochii tăi 

linişte ca-n cimitir. 
Întregul univers 

devine o singură persoană. 
Obosit de-atâta lene 
ceasul are limbile crăpate- 
În faţa durerii 

cuvintele pălesc 

Simfonie a speranţei 


La câteva luni după despărţire, 

când rănile încercau să se vindece, 

am simţit tâmplele zvâcnindu-mi 

la văzul unui afiş. 

Luna se rostogolea înaintea mea 

în serpentine 

tocmai 

când treceam printr-un purgatoriu 

al uitării de sine, 

pe o coală albă imensă 

sta scrisă o invitaţie la teatrul dramatic 
priemiera piesei "O simfonie a speranței" 

XXX 


Oricine ar fi intrat în salon 

îi analiza atent fizionomia 

Zăcea într-un pat 

lângă fereastră- 

pentru el începuse să devină o preocupare 

din a urmări 

închiderea şi deschiderea uşii 

Ştia cum să extragă din viaţa monotonă de spital 
orice crâmpei de variaţie 

şi era mulțumit urmărind continuu mişcarea uşii 

Aud tropotele cailor 

şi scâncetul armelor- 
peste toate 

plânge glasul ciocârliei 


XXXX% 

Nu pleca! 


Mai rămâi doar o clipă 

să-ţi culeg privirile de catifea neagră 
în fiecare gând parfumat cu amintire... 
Nu spune nimic 

tăcerea mai are ceva de spus.... 

Mi-e dor de atingerea ta 

de mângâierea de rază: 

mi-e sete de gustul de gheaţă 

al lacrimilor noastre topite 

pe buzele de carmin înfocat.... 

nu pleca, 

mai vreau să-ţi simt inima odată 
bătând în sufletul meu, 

să trăiesc o ultimă secundă 

în îmbrăţişarea ta 

Iubita de-o noapte 


M-am apropiat de ea 

ca în transă, 

avea un chip de madonă 

superb coafat 

şi un corp de zeiță antică. 

M-a luat de mână şi mi-a surâs - 
fulgerul lovise în acelaşi timp 
ambele inimi, 

mi s-a dăruit fără reţineri 

cu aceeaşi naturaleţe 

cu care vorbea, 

trezit am întâlnit doar cearceaful - 
iubita de-o noapte 

se volatilizase ca o iluzie 

Potop de amintiri 


Potop de amintiri mă inundau 
în timp ce naufragiam 
pe malul ploapelor tale. 


Din ochi îți izvorau oaceane de tăcere - 
clipe în care mi s-au derulat în minte, 
ca la cinema, 

femeile ce m-au sedus în adolescență 
şi care au iubit numai în gând, 
încătuşate de tradiţii. 

Inima mea nu are propietar 


Inima mea 

nu are propietar, 
liberă-i ca marea - 
fiecare val ţese 

o rochie coral. 


Inima mea 

nu are proprietar, 
liberă-i ca vântul - 
îmbracă marea 

ce se ridică până la cer. 


Inima mea 

nu are proprietar - 
niciun marinar 

nu a ajuns să cucerească 
această insulă. 


46 


Dictator 


Sunt un dictator, 

cu darul de fascinant 

de a minţi; 

mulți proşti mă cred 

când vorbesc despre fericire. 


Toată lumea mă aclamă 


şi crede în puterile mele 
de-a face să ardă foc sub apă 

Când mă săruţi 


Pe limba mea se dezbracă 
o pasăre cântătoare, 

între aripile ei să ne iubim, 
fără ruşine - 

când mă săruți 

i dai un premiu Nobel. 

Spălaţi-vă pe mâini și curăţaţi toporul 


Noaptea păşeşte în zdrenţe, 

purtând coroană unui rege detronat - 
oamenii încep să înțeleagă 

că a trăi în acest regat este un privilegiu, 
să-l vopsim cu altă culoare şi nu cu sânge. 

Poeţii 


Ei spun că le fierbe cerneală în sânge, 
că tăcerea dă întotdeauna valoare. 
Dacă este frig tăie gheaţa 

cu metafore 

care pleacă de la suferință, 

nici nu citesc, atunci când scriu, 
pentru a evita să treacă prin durere. 
În pieptul lor găsiţi spitalul de urgență. 
Poeţii nu au ceas, 

sunt capabili să meargă 

secolo în timp 

şi de multe ori 

nu se mai întorc la soare. 

Eu nu sunt poet! 


Eu nu sunt un poet, 
este numai strigătul 
celui care s-a născut 
cu blestemul de a fi 
un visător inveterat. 


51 


Sufletul meu e revoluţionar 


Sufletul meu e revoluţionar, 
pentru că natura mea 

este de a înnobila regate. 

Ca un visător voi continua lupta 
pentru a schimba lumea - 

nu ascund teama de a nu fi capabil 
să iluminez întunericul 

Neîncetat, trecătar, infinit 
închide răni, lasă urme. 
Timp - 

ură şi resentimente, 
speranţă şi iubire, 

Tot ce ai adus cu tine 

ai luat înapoi 


Timp 

Jungla fiinţei mele 


Astăzi am înţeles că problema mea este simplă: 

eu nu pot controla ceea ce simt, 

sunt prizonier al sentimentelor mele. 

Gândurile-mi debordează fără destinaţie, 

cad uşor pe versuri spontane plin de erotism. 

Toate animalele aleargă să se joace în jungla fiinţei mele. 

Vreau 


Să-mi pun simţirile-n modul 
şi să-mi adun 

visele risipite prin nori, 

să văd un codru în loc de flori 
şi-n locul meu un uriaş 

ce poate smulge primăverii 
secretul goanei fără paşi 

Tocmai am murit! 


Mi-am rupt picioarele. 
pentru a-mi grăbi moartea. 
Această lume 

nu va mai fi închisoarea mea. 


Astăzi scriu ultimele versuri. 
Când trupul imi va fi cenușă, 
vântul să mi-l cânte. 


Nu am fost invitat 
într-un alt paradis, 
dar cui îi pasă ... 
tocmai am murit! 

Aici sunt sfinţi care fug de calendarul crestin 


Nu vor fi întotdeauna poeți, 
scriitori, artişti şi pictori 

care sa ilustreze 

cele mai nobile sentimente - 
delicateţe, sensibilitate, 
afecțiune pentru alții, 
compasiune şi bunătate veşnică. 


Aici sunt sfinți care fug de calendarul crestin 


Nu va fi întotdeauna speranță 
pentru cei mai săraci 

toleranță între rase şi credințe; 
între imigranți și emigranți 
între cei care au ceva de oferit 
ŞI cei care nu au nimic... 

Nu ştiu de cât de multe lumini 
am nevoie să ma uit în suflet lor 

Cred 


Eu cred în acele locuri 
în care visele 

îşi fac cuiburi, 

unde viața se naște 

ca o primăvară, 

mai cred încă 

în paradisuri ascunse. 

Tăcerea mai are ceva de spus 


În noaptea aceea l-a visat. 
Îi vedea faţa 

apropiindu-se de obrazul ei, 
ochii, verzi ca iarba, 
sfredelindu-i pe ai ei, 
buzele se contopeau 
devenind una singură. 

Când se trezi 

o durea întregul corp, 

de parcă ar fi făcut dragoste 
toată seara. 

Îşi duse mâna la buze 
simțind urma sărutărilor 


Cu toate acestea 

îşi dorea moartea, 

o invoca în nopțile lungi 
în care se trezea 

țipând transpirată 

ca o fântână arteziană. 

O zeiţă trufașă 


Nu era nicio urmă de viață, 
în afara buruienilor 

care-şi întindeau rădăcinile 
gata parcă să înmugurească 
în aceeaşi zi. 


Singurele zburătoare 
care se apropiau erau muştele 
atrase de mirosul transpirației umane. 


Când pe cealaltă parte a râului 
mi s-a arătat în toată grația 


o zeiță trufaşă. 


Doamne, prefă-o în apa 
care-mi spală trupul 


60 


Sunt pacifist până la os! 


Aud strigătul unui ostaş şi îmi rup inima 

să i-o pun în piept să bată. 

Pe cealaltă parte a insulei o mama își plânge fiul 
căzut pradă orbirii, 

cu o nevăzută credință îmi smulg din rădăcină ochii 
să-i înfloresc pe chip darul biruinţei. 

Un soldat rămas olog imploră soarelui putere, 

să ardă în gloanţe dictatura. 

Pentru asta mi-am încătușat paşii 

să-l vad cum izbuteşte. 


Sunt pacifist până la os! 

Există amintiri pe care timpul nu le poate vindeca 


Când m-am trezit în dimineața următoare 
eram singur, 

chircit pe marginea patului, 

cu cearceaful dat la o parte, 

ochii stinși se căscau goi în lumina camerei, 
țipau ceea ce gura nu îndrăznea, 

şiruind cascade. 


Deliram ca un bolnav de paranoia 
şi eram mai agitat decât un sac cu purici, 


în mine, parcă, îşi ridicase necuratul templu. 


Oricât mi-aş fi dorit, există amintiri 
pe care timpul nu le poate vindeca. 

Sufletul mi-a fost descult 


Sufletul mi-a fost descult 
ca picioarele mele - 

dar rănile din suflet 

nici un medic n-ar fi 
capabil să le vindece. 


Spinii de pe drum 

sunt mai puțin cruzi, 

decat spinii 

ce s-au prins în pieptul meu. 


Inima sângerează în jeturi, 


ca un torent curge 
rostind doar numele tău. 

Ultimul soldat 


Slăbit de puteri 

sta rezemat de un copac 
dezbrăcat de carne 

ŞI îşi spăla trupul 

în bălți de sânge 

peste care s-a scufundat 
a două oară titanicul. 


Cu ultimele eforturi 

a rostit cuvântul "libertate 
şi nu înceta să se întrebe 
de ce toată lumea 

vrea să domine lumea? 


"m 

Militar 


Sta cu arma atașată la piept 
înainte să audă "foc!” - 
uneori ajungea să simtă 
închisoare în braţele ei. 
După fiecare glonţ 

simţea cum zboară prin eter 
ca o pană în vânt. 


A luptat pentru o bucată de pământ 
care a urmat să îl îngroape. 

“Cine încearcă să ascundă 
adevărurile lumii? 

Cu toții trăim, 

dar nimeni nu știe de ce” - 

a rostit înainte să închidă ochii. 

S-a temut mai mult 

de viață decât moartea. 


Înainte de a fi marinar 

Înainte de a fi marinar 
am fost de toate; 

pilot de cursă lungă, 

care a ajuns în zbor 

până la paradisul îmbrățişărilor, 
soldat în garda regelui, 
unde am dus bătălii 
pentru regatul limbii tale. 
Am condus armate 

în care am adăpostit 
pustiul din ochii tăi 
şi-am făcut să sclipească 
peste chipul tău 

făclia biruinţei. 

Așa te-am găsit 


M-am uitat la pietre, 
pe munte, pe trotuare, 
în toate orizonturile, 
m-am uitat în stele. 


M-am uitat în centrul inimii mele, 


m-am cufundat în ea, 
şi am început să te găsesc. 

Binecuvântat să fie acest război 


Războiul se apropie, 

în cele din urmă va izbucni. 
Acesta va fi un război fără morți 
fără mame plângându-și fiii, 
fără soldați ologi. 


Acesta va fi un război 
de poeme şi sărutări. 


Un război cu arme de jucărie, 
cu garoafe roşii, 

ochi plângând de bucurie, 

cu vise care se trezesc 

sub pernă. 


Când se întâmplă acest război, 
voi fi în tranșee cu tine. 

Cenușa ultimelor vise 


Din cenușa ultimelor vise 
am sculptat o caravelă 

pe care am navigat 

în racla timpului. 


M-am reîntoars 


unde totul era pace - 
în amintirile mele 

Te simt ca pe-o poezie 


Cu fiecare literă pe care o rosteam, 
cerul cobora până aproape 

de cuvintele noastre, 

ne dezbrăca de vise. 


În noaptea aceea 

pielea a fost singură rochie 
care îți acopera trupul - 

să ne imperechiem destinele 

